paragraph_text: Nakon gubitka Iwo Jime Japanci su se odlučno spremili za borbe na matičnom otočju. Amerikanci su odlučili prvo zauzeti Okinawu i okolne manje otoke. Japanci su na raspolaganju imali oko 85 000 regularnih vojnika te oko 40 000 pripadnika lokalnih milicija sastavljenih od slabonaoružanih stanovnika otoka. Amerikanci su imali ogromne količine ratnog materijala od aviona, brodova i tenkova. Konačni ishod bitke nikada nije dolazio u pitanje iako je Amerikancima bilo potrebno gotovo tri mjeseca (1. travnja - 22. lipnja 1945.) da skrše organizirani otpor dok su također morali na otok poslati gotovo pola milijuna vojnika. Dok su na otoku bijesnile borbe, na moru su Japanci kamikazama nanosili žestoke udare američkoj floti (34 potopljena i 386 oštećena broda).